Az előző évekhez hasonlóan a döntő a részt vevő országok versenyzőinek bevonulásával kezdődött. A bevonulás egy divatbemutatóhoz hasonló volt, minden versenyzőt egy modell kísért, akinek a ruhájára az adott nemzet zászlaját vetítették, miközben a svéd elektronikus zeneipar legismertebb alakjainak – a Swedish House Mafia, Avicii, Alesso és Galantis – dalait játszották. A szavazás közben Justin Timberlake adta elő "Rock Your Body" és a "Can’t Stop the Feeling!" című dalát, utóbbinak e fellépés volt a világpremierje. Ezután a műsorvezetők szórakoztatták a közönséget "Love Love Peace Peace" című produkciójukkal, melyben feltűnt a 2006-os Eurovíziós Dalfesztivál győztese, a Lordi illetve a 2009-es verseny nyertese, Alexander Rybak is. A szavazatok számlálása alatti szünetben Måns Zelmerlöw előadta a "Fire in the Rain" és a "Heroes" című dalát.